Beurtkrag, rentekoerse kan verkope van nuwe motors knou(Argieffoto: Toyota) Voortslepende beurtkrag, ŉ verdere verhoging in rentekoerse en hemelhoë brandstofpryse kan dalk binnekort ŉ tol op verkope van nuwe motors in Suid-Afrika begin eis. Nietemin wys syfers van die Motorhandelsakeraad (Naamsa) dat verkope van nuwe motors vir September vanjaar ŉ jaar-op-jaar-styging van 10,8% gehad het. Naamsa se syfers wys dat 47 786 eenhede in September vanjaar verkoop is, in vergelyking met die 43 147 eenhede wat in September verlede jaar verkoop is. Dit is ŉ toename van 4 639 eenhede. Uitvoere skitter ook en ŉ jaar-op-jaar-toename van 104,6% is aangeteken. Altesame 21 199 meer eenhede is in September vanjaar uitgevoer (altesame 41 474 voertuie) as die 20 275 voertuie wat in Augustus verlede jaar uitgevoer is. Algehele verkope van 47 786 voertuie bestaan uit verkope by handelaars, huurbedryfverkope, verkope aan die regering en aan korporatiewe vlote. Alex Boavida, adjunkvoorsitter van die Nasionale Motorhandelaarsvereniging (Nada), sê verkope van nuwe voertuie bly toeneem, ten spyte van die talle faktore wat dit opdraande gee, maar waarsku dat die prentjie moontlik kan verander. “Die syfers word aangehelp deur ŉ sterk vertoning van Toyota wat groot vordering toon in sy herstel nadat vloedskade in April die aanleg tot stilstand gebring het,” sê Boavida. “Die toename in verkope in September is bemoedigend, gegewe die taai handelstoestande weens beurtkrag en ŉ rentekoersverhoging. Dit sluit in voortgesette voorraadtekorte en ŉ voorraadmengsel wat nie ideaal is nie. “Terwyl fabrieke sukkel om produksie van nuwe motors op skedule te hou, word dit al hoe moeiliker om leweringstye te voorspel, wat beteken handelaars sukkel om kliënte geïnteresseerd in spesifieke modelle te hou.” Suid-Afrikaanse verbruikers se beursies is ook toenemend onder druk en gewone kragrekeninge moet nou dikwels ook brandstof vir opwekkers insluit. ŉ Groot styging in kragtariewe word verwag en sommige kliënte besluit om sonkragpanele of rugsteunkragstelsels by hul huise en ondernemings te installeer, eerder as om ŉ nuwe voertuig te koop, sê Boavida. Hy sê verskeping en logistiek bly problematies, hoewel die situasie gaandeweg verbeter. Markte krimp egter en daar is vrese oor ŉ moontlike wêreldwye resessie. Plaaslik is daar ook beperkings op die hoeveelheid beskikbare voertuigvragdraers terwyl uitvoere verhoog word. Daar is ook toenemende plaaslike belangstelling in sogenaamde nuwe energievoertuie, wat insluit die ten volle elektriese modelle wat nou op die mark kom. “Kliënte is gretig om meer oor hierdie voertuie te weet voordat hulle enige aankoopbesluite neem en terwyl ŉ betreklik stadige oorgang van binnebrandenjins verwag word, is daar al hoe meer elektriese aanbiedinge van verskillende handelsmerke wat die mark betree.” Daar is steeds ŉ groot vraag na gebruikte voertuie en Boavida sê die beskikbare voorraad van dié modelle is ook besig om te verbeter.